text: Borgmesterkandidater skjuler støtte
  10 november 2013 kl. 09.17
  De fleste borgmesterkandidater vil ikke fortælle, hvem der støtter deres valgkamp. Det viser en undersøgelse, Berlingske har foretaget blandt de ti største kommuner i landet.
  Her i TV SYD's sendeområde er borgmesterkandidaterne i Esbjerg, Kolding og Vejle blevet spurgt. I Kolding siger socialdemokraternes udfordrer Christian Haugk, at han gerne vil være åben, hvis partierne i byen bliver enige om det. Borgmester Jørn Pedersen fortæller, at han får private bidrag, men at han ikke ønsker, at fortælle hvem, der er giverne.
  I Esbjerg vil borgmester Johnny Søtrup (V) ikke oplyse noget, mens udfordreren John Snedker (A) oplyser, at han udover partistøtte har modtaget 8.000 kroner fra et fagforbund. Han vil ikke fortælle hvilket.
  Loven om partistøtte siger, at kommunale partier skal oplyse navnene på private bidragsydere. Men kun hvis partiet har modtaget mere end 20.000 kroner.
  Venstres formand i Esbjerg, Ketty Christensen, fortæller, at donorer ofte giver lige under 20.000 kroner, så deres navn ikke bliver opgivet.
  I Vejle fortæller borgmester Arne Sigtenbjerggard (V), at han har modtaget 35.000 kroner i støtte fra lokale erhvervsdrivende. Men han oplyser kun, hvem donorerne er, hvis de støtter med mere end 20.000 kroner. Det har ingen gjort endnu.
  Kun udfordreren i Vejle, Søren Peschardt (A) vil fortælle hvor hans støttekroner kommer fra. Han fortæller til Berlingske at Arbejdernes Landsbank, NNF, 3F og EL-forbundet har støttet med omkring 10.000 kroner eller derunder.
  